Ons strand is letterlik tussen die see en die rivier geleë. Die grootste deel van die jaar lê die waters in die riviermond en die oseaan vreedsaam langs mekaar. Vakansiegangers het ‘n groot stuk strand om rond te lê in die son, terwyl die walskippers hulle bote van die strand af in die water laat gly.
Gedurende die droë seisoen, is die water in die riviermonding vlak, maar wanneer dit hard begin reën en die see ontstuimig word, stoot die branders die sand hoog teen die wal uit sodat die riviermonding verberg is as jy op die strand staan.
Dan skielik, op ‘n dag, sien jy sommer hier vlak in die branders waterskilpaaie en rogvisse baljaar en jy begin saam met hulle wag vir die groot deurbraak, sodat die riviermond vir hulle toeganklik is. Dis broeityd.
Vanoggend vroeg kom die roep van die balkon af: “Hy’s oop!” en niemand twyfel oor die strekking van die woorde nie. Met kameras wat rondswaai om die nek, storm ons af strand toe om te gaan kyk. Ons staan lank en verwonder ons aan die krag van die water wat die sandbank wegkalwe sodat die rivier sy oorvloed in die see kan stort.
Die water in die see is nou tweekleurig. Voor is so ‘n modderbruin streep (heerlik vir haaie om in te baljaar en klein vissies wat van die rivier af deurgespoel het, te vang 😀 ) en aan die agterkant tot teen die horison is die see grys, die waters ontstuimig van die wind wat opgesteek het.
Ek het al vir my familie gesê hierdie plek is net soos wat hulle sê van Texas – altyd groter, meer en beter. Jy moet sien hoe lyk die tuinslakke wat hier rondgly in hulle slym.
Dankie. Snaaks, die mense wat hier grootgeword het, aanvaar maar die see en sy dinge so vanselfsprekend. Dis net ons “binnelanders” wat op en af spring as so iets gebeur.
Dankie. Ja, hierdie is die lekker tyd van die jaar hier – heerlike weer, doodstil op die strande en ons het nou-net teruggekom van die getypoel af. Net ek en my dogter met die hond het die hele poel vir onsself gehad. Nou weet ek hoekom die rykes vir hulleself sommer eilande koop! 😀
Jy is omtrent bevoorreg om hierdie tyd van die jaar te sien Hester en ek is dankbaar dat jy dit met ons deel deur jou pragfoto’s. Is dit Genis wat die water so geniet?
Jy bedoel “Is dit Genis wat so wegoes van die water af?” 😀 Ja, dis hy, maar hy haat die branders en lopende water uit die riviermond. Hy swem baie graag as die lagoon stil is of in die getypoel.
hahahahah! Ag, hy is te pragtig vir woorde en ek neem hom nie kwalik nie. Ek is ook maar lugtig vir branders. Ek raak dronk as ek te lank staan en dit spoel oor my voete. LOL!
Dit is ‘n nare gevoel ja en ek is bly jou dogter was daar. Ek het nog net gehoor van mense wat ingetrek is deur die sterk getye en verdrink het. Defnitief nie iets wat ek sal van hou nie. Dis hoekom Genis dit ook nie naby waag nie. Jy moet hom maar volg. Hy sal jou uit die moeilikheid hou. 😆